ค่ารับรอง
บริษัทหรือห้างหุ้นส่วนนิติบุคคลที่ประกอบกิจการขายสินค้าหรือให้บริการ มีค่าใช้จ่ายที่เรียกว่า “ค่ารับรอง”
24 เม.ย. 2558

โดย...สมชาย ชูเกตุ
บริษัทหรือห้างหุ้นส่วนนิติบุคคลที่ประกอบกิจการขายสินค้าหรือให้บริการ มีค่าใช้จ่ายที่เรียกว่า “ค่ารับรอง”  ในการดูแลลูกค้าของบริษัท ฯลฯ เกิดขึ้นเสมอ บริษัท ฯลฯ สามารถนำมาหักเป็นรายจ่ายทางภาษีได้หรือไม่ อย่างไร กรณีเป็นผู้ประกอบการจดทะเบียนภาษีมูลค่าเพิ่ม หากค่ารับรองนั้นมีภาษีซื้อเกิดขึ้นจะขอคืนภาษีซื้อหรือนำมาหักภาษีขายได้หรือไม่ 
กฎหมายเห็นความสำคัญของรายจ่ายค่ารับรองหรือค่าบริการ จึงได้กำหนดหลักเกณฑ์ เงื่อนไขเกี่ยวกับรายจ่ายของค่ารับรองหรือค่าบริการที่นำมาหักเป็นรายจ่ายทางภาษี รวมถึงภาษีซื้อของค่ารับรองหรือค่าบริการที่เกิดขึ้น สรุปได้ดังนี้
* การหักรายจ่ายค่ารับรองหรือค่าบริการในการคำนวณกำไรสุทธิเพื่อเสียภาษีเงินได้นิติบุคคล  
ตามกฎกระทรวง ฉบับที่ 143 แห่งประมวลรัษฎากร ได้กำหนด หลักเกณฑ์และเงื่อนไข ค่ารับรองหรือค่าบริการที่จะนำมาหักเป็นรายจ่ายของบริษัทจะต้องมีลักษณะดังนี้
(1) เป็นค่ารับรองหรือค่าบริการอันจำเป็นตามธรรมเนียมประเพณีธุรกิจทั่วไป และบุคคลที่ได้รับการรับรองหรือรับบริการต้องไม่ใช่ลูกจ้างของบริษัท ฯลฯ เว้นแต่ลูกจ้างนั้นมีหน้าที่ในการรับรองหรือบริการนั้น และ
(2) ค่ารับรองหรือค่าบริการ ต้องเป็นค่าใช้จ่ายเกี่ยวเนื่องโดยตรงที่จะอำนวยประโยชน์แก่กิจการของบริษัท เช่น ค่าที่พัก  ค่าอาหาร ค่าเครื่องดื่ม ค่าดูมหรสพ ค่าใช้จ่ายเกี่ยวกับการกีฬา เป็นต้น 
หรืออาจเป็นค่าสิ่งของที่ให้แก่บุคคลหรือลูกค้าที่ได้รับการรับรองหรือรับบริการให้ได้ไม่เกินคนละ 2,000 บาท ในแต่ละคราว ถ้าจ่ายเกินกว่า 2,000 บาท สามารถกระทำได้ แต่กฎหมายให้หักค่าสิ่งของเป็นรายจ่ายทางภาษีแค่ 2,000 บาทเท่านั้น และ
(3) ค่ารับรองหรือค่าบริการจะหักเป็นรายจ่ายได้เท่าที่จ่ายจริง แต่ไม่เกินร้อยละ 0.30 ของยอดรายได้หรือยอดขาย และหักได้สูงสุดไม่เกิน 10 ล้านบาท ยอดรายได้หรือยอดขายที่จะนำมาเป็นฐานในการคำนวณรายจ่ายค่ารับรองหรือค่าบริการ หมายถึงรายได้หรือยอดขายที่บริษัทได้รับทั้งหมดจากการประกอบกิจการ ซึ่งต้องนำมารวมเป็นรายได้หรือรวมคำนวณกำไรสุทธิก่อนหักรายจ่ายใดๆ ในรอบระยะเวลาบัญชี และ
(4) ค่ารับรองหรือค่าบริการ จะต้องมีใบรับหรือหลักฐานของผู้รับเงิน ทั้งนี้ ให้ระบุชื่อบริษัทที่ได้จ่ายค่ารับรองหรือค่าบริการให้ชัดแจ้ง เพื่อป้องกันปัญหาการพิสูจน์รายจ่ายที่ได้จ่ายไป และการจ่ายค่ารับรองหรือค่าบริการจะต้องมีกรรมการหรือผู้เป็นหุ้นส่วน หรือผู้จัดการ หรือผู้ได้รับมอบหมายจากบุคคลที่กล่าวมาเป็นผู้อนุมัติหรือสั่งจ่าย
* ภาษีซื้อของค่ารับรอง บริษัท ฯลฯ ที่เป็นผู้ประกอบการจดทะเบียนภาษีมูลค่าเพิ่มไม่สามารถนำภาษีซื้อที่เกิดขึ้นไปหักจากภาษีขายหรือขอคืนภาษีซื้อได้ แต่สามารถนำภาษีซื้อที่เกิดขึ้นไปหักเป็นรายจ่ายในการคำนวณกำไรสุทธิ เพื่อเสียภาษีเงินได้นิติบุคคลได้สามารถศึกษาได้จากมาตรา 82/5 และมาตรา 65 ตรี (6 ทวิ) แห่งประมวลรัษฎากร
ค่ารับรองหรือค่าบริการที่เกิดขึ้นจากการรับรองลูกค้า หากเป็นรายจ่ายที่ไม่เข้าเงื่อนไขตามที่กล่าวมา ไม่สามารถนำมาหักเป็นรายจ่ายในการคำนวณกำไรสุทธิ เพื่อเสียภาษีเงินได้นิติบุคคลได้ ถ้าได้นำไปหักรายจ่ายแล้วอาจเสียเงินเพิ่มนอกเหนือจากภาษีต้องชำระ หรือถ้าได้นำภาษีซื้อของค่ารับรองไปหักจากภาษีขายในการคำนวณภาษีมูลค่าเพิ่มในแบบ ภ.พ.30 ต้องเสียเบี้ยปรับและเงินเพิ่ม เพราะภาษีซื้อค่ารับรองเป็นภาษีซื้อต้องห้าม สวัสดีครับ